Twee repatriasievlugte na Afrika, Europa - Vervoer - Republikein
Sunday, May 24th, 11:05:36
Gestrande studente kla oor kaartjiepryse
22 May 2020 | Vervoer
Ronelle Rademeyer – Air Namibia vlieg komende Woensdag met ’n Airbus A330-200 na Frankfurt en van daar na Londen om buitelanders wat hulle nog in die land bevind, te repatrieer en Namibiërs terug te bring huis toe.
Dit is benewens ’n vlug wat vandag (Vrydag) na vier bestemmings in Afrika onderneem word om Namibiërs huis toe te bring.
Dié inter-Afrika-vlug sal Luanda (Angola), Kinshasa (DRK), Dar-es-Salaam (Tanzanië) en Addis Abeba (Ethiopië) aandoen, sê mnr. Ebson Ngondo, verkoopsbestuurder by Air Namibia.
Hy het by navraag gesê nagenoeg 200 mense het reeds laat blyk dat hulle na Europa wil gaan. “Die meeste is Europeërs, maar daar is ook Amerikaners, Kanadese, Australiërs en Indiërs.”
Die Namibiërs wat by die vier Afrika-bestemmings gehaal word, is grotendeels mense wat van elders in die wêreld aansluitingsvlugte daarheen onderneem het, sê Ngondo.
Die adjunkpremier en minister van internasionale betrekkinge en samewerking, me. Netumbu Nandi-Ndaitwah, het sowat ’n maand gelede tydens ’n Covid-19-inligtingsessie in Windhoek gesê opnames deur Namibiese sendings in die buiteland het getoon 15 000 Namibiërs is vanweë inperkingsmaatreëls in ander lande gestrand.
Ngondo sê belangstellendes het nog tot vandag (Vrydag 22 Mei) tyd om plek op die vlug na en vanaf Europa te bespreek.
Air Namibia het die afgelope weke repatriasievlugte na Suid-Afrika onderneem, maar hierdie is die eerste een na Europa.
Lufthansa het egter kort nadat die staat van inperking in Namibië einde Maart in werking getree het, verskeie spesiale vlugte uit Duitsland na die Hosea Kutako Internasionale Lughawe onderneem met die doel om buitelanders wat hier gestrand was, te repatrieer.
Volgens Ngondo sal dit N$23 200 kos om na Frankfurt te vlieg en N$23 870 na Londen. Van Frankfurt af Windhoek toe, kos die vlug 1 160 euro (N$23 374) en van Londen af 1 067 pond (N$24 072).
’n Namibiese student het Woensdag in ’n teksboodskap aan Republikein gesê: “Ons as Namibiese studente in Europa is nie gelukkig met die kaartjiepryse van die nasionale redery in hierdie huidige situasie nie.”
Ngondo verduidelik die prys is gegrond op ’n styging in die betrokke wisselkoerse van nagenoeg 35%, asook die bykomende koste daarvan om die vliegtuig ingevolge die internasionale Covid-19-regulasies te ontsmet.
Verder, sê hy, kos huurvlugte meer as geskeduleerde kommersiële vlugte aangesien geen subsidiëring plaasvind nie.
Mense wat belangstel om plek op die vlug te bespreek, moet ’n e-pos stuur na die ministerie van internasionale betrekkinge en samewerking by [email protected] mirco.gov.na om klaring te kry.
Hulle moet hul volle naam en van verskaf, asook hul nasionaliteit en paspoortnommer, die adres waar hul tans woonagtig is, e-posadres en selfoonnommer, asook hul permanente adres in Namibië (in die geval van Namibiërs in die buiteland).